PTT ปัดข่าวลือล้มแผนนำ “PTTOR” เข้าตลาด ยืนยันลุยตามแผนเดิม- รอช่วงเวลาเหมาะสม
PTT ปัดข่าวลือล้มแผนนำ "PTTOR" เข้าตลาด ยืนยันลุยตามแผนเดิม- รอช่วงเวลาเหมาะสม
PTT ปัดข่าวลือล้มแผนนำ "PTTOR" เข้าตลาด ยืนยันลุยตามแผนเดิม- รอช่วงเวลาเหมาะสม
5 ส.ค. 2562

นายชาญศิลป์ ตรีนุชกร ประธานเจ้าหน้าที่บริหารและกรรมการผู้จัดการใหญ่ บริษัท ปตท. จำกัด (มหาชน) หรือ PTT กล่าวว่า ตามที่ได้มีข่าวคณะกรรมการ PTT  มีมติไม่เห็นชอบให้ บมจ. ปตท. น้ำมันและการค้าปลีก  (PTTOR) เข้าระดมทุนในตลาดหลักทรัพย์แห่งประเทศไทย (ตลท.) ซึ่งอาจส่งผลให้เกิดความสับสนและเข้าใจผิดในวงกว้าง นั้น
ทั้งนี้ ปตท. ขอเรียนชี้แจงว่า ในการประชุมคณะกรรมการ ปตท. เมื่อวันที่ 26 กรกฎาคม 2562 ที่ผ่านมา ยังไม่มีวาระของโออาร์นำเสนอต่อคณะกรรมการเพื่อพิจารณา ในส่วนของความคืบหน้าในประเด็นดังกล่าว ปัจจุบัน โออาร์อยู่ระหว่างดำเนินการตามขั้นตอนต่างๆ เพื่อนำโออาร์เข้าจดทะเบียนในตลาดหลักทรัพย์
อย่างไรก็ตาม ปตท. ไม่สามารถให้รายละเอียดการดำเนินการในเรื่องนี้ได้ เนื่องจากมีข้อจำกัดตามกฎหมาย ทั้งนี้ ในฐานะผู้ถือหุ้นของโออาร์ ปตท. ขอยืนยันว่าการดำเนินการในเรื่องดังกล่าว จะได้มีการพิจารณาอย่างรอบคอบ และจะมีการพิจารณารายละเอียด รวมทั้งสถานการณ์และช่วงเวลาที่เหมาะสมต่อไป หากมีความคืบหน้าที่สำคัญประการใดที่ ปตท.สามารถแจ้งได้ตามกฎหมาย ปตท. จะแจ้งให้ทราบต่อไป
 
 